ନିଳଗିରି :(ସୌମ୍ୟା ସାଇ ବାରିକ୍ପ୍ର)ତି ବର୍ଷ ଭଳି ହାତୀପଲ ପାଚିଲା ଧାନ ସମୟରେ , ନୀଳଗିରି ଅଞ୍ଚଳ କୁ ପଶି ଆସନ୍ତି । ଝାଡ଼ଖଣ୍ଡ ର ଦଲମା ଜଙ୍ଗଲ ରୁ ଏହି ହାତୀ ପଲ , ମୟୂରଭଞ୍ଜ ଜିଲ୍ଲା ମଧ୍ୟ ଦେଇ ସୋନ ନଦୀ ପାର ହେବା ପରେ, ଗୋପାଳ ପୁର ଜଙ୍ଗଲ ମଧ୍ୟରେ ରହି ଥିଲେ । ଆସିବା ରାସ୍ତା ରେ ଏକର ଏକର ପାଚିଲା ଧାନ କ୍ଷେତ କୁ ଦଳି ମକଚି ଦେଇଥିବା ଦେଖା ଦେଇଛି। ବିଗତ ୧୦ /୧୫ ବର୍ଷ ଧରି ଏହି ହାତୀ ପଲ ନୀଳଗିରି ରେ, ଏକ ନିର୍ଦ୍ଧିଷ୍ଟ ସମୟରେ ପ୍ରବେଶ କରି ଅନେକ ଧନଜୀବନ ହାନି କରିଥିବା ର ନଜିର ରହିଛି ।
ବାଲେଶ୍ବର ବନଖଣ୍ଡ ଅଧିକାରୀ ବିଶ୍ବରାଜ୍ ପଣ୍ଡା ଙ୍କ ନିର୍ଦେଶ କ୍ରମେ ନୀଳଗିରି ରେଞ୍ଜର ମନ୍ୱର୍ ଖାଁ ଓ କୁଳଡିହା ରେଞ୍ଜର ବିଜୟ କୁମାର ମହାପାତ୍ର ଙ୍କ ନେତୃତ୍ୱ ରେ ଦୁଇଟି ସ୍ବତନ୍ତ୍ର ଟିମ୍ ଗଠନ କରାଯାଇ , ହାତୀ ମାନଙ୍କ ଗତି ବିଧି ଉପରେ ତୀକ୍ଷ୍ଣ ନଜର ରଖା ଯାଇଛି । ଗତ କାଲି ରାତିରେ ଗୋପାଳ ପୁର ଜଙ୍ଗଲ ରୁ ହାତୀ ମାନେ ଆସି ଜଡ଼ିବାଲି ନିକଟସ୍ଥ ବୟାରସାହି ଜଙ୍ଗଲ ରେ ରହି ଥିବା ଜଣା ଯାଇଛି । ଏହି ହାତୀ ପଲ ରେ ୫ ଟି ଦନ୍ତା ହାତୀ , ୭ଟି ଛୁଆ ହାତୀ ଓ ୩୦ ଟି ମାଇ ହାତୀ ଥିବା ଜଣା ପଡିଛି।
ଆଉ ଏକ ବିରାଟ ହାତୀ ପଲ, ନୀଳଗିରି ମୁହାଁ ହୋଇଥିବା ଜଙ୍ଗଲ ବିଭାଗ ସୂତ୍ର ରୁ ସୂଚନା ମିଳିଥିବା ବେଳେ ବନ ବିଭାଗ ଅଧିକାରୀ ଓ କର୍ମଚାରୀ ମାନେ ଧନଜୀବନ ନଷ୍ଟ ନ ହେବା ଏବଂ ହାତୀ ମାନଙ୍କୁ ଫେରାଇ ଦେବା ପାଇଁ ପ୍ରାଣ ମୂର୍ଚ୍ଛା ଉଦ୍ୟମ ଜାରି ରଖିଛନ୍ତି ।ଘଟଣା ସ୍ଥଳରେ, ନୀଳଗିରି ତହସିଲଦାର ଅଶେଷ ନାୟକ, ଆଇ. ଆଇ. ସି. ପ୍ରଭଞ୍ଜନ ବେହେରା ଓ ଡି. ଏଫ୍. ଓ. ଶ୍ରୀ ପଣ୍ଡା, ଉପସ୍ଥିତ ରହି,ହାତୀ ଘଉଡା କାର୍ଯ୍ୟକ୍ରମ କୁ ତଦାରଖ କରୁ ଥିବା ଦେଖାଯାଇଛି।
ଯାଜପୁରଃ(ଆନନ୍ଦ ଚନ୍ଦ୍ର ସାହୁ ) ପୌରପାଳିକା ପକ୍ଷରୁ ସହରରେ ପରିମଳ ଓ ବର୍ଜ୍ୟବସ୍ତୁ ପରିଚାଳନା ନିମନ୍ତେ ଦକ୍ଷତା ବୃଦ୍ଧି ପ୍ରଶିକ୍ଷଣ ଶିବିର ଗୌତମ ବୁଦ୍ଧ ସଂସ୍କୃତି ଭବନ ଠାରେ ଅନୁଷ୍ଠିତ ହୋଇଯାଇଛି ।ପୌରପାଳିକାର କାର୍ଯ୍ୟ ନିର୍ବାହୀ ଅଧିକାରୀ ଅଜୟ ମହାନ୍ତିଙ୍କ ଅଧ୍ୟକ୍ଷତାରେ ଅନୁଷ୍ଠିତ ଏହି ଶିବିରରେ ରାଜସ୍ୱ ଅତିରିକ୍ତ ଜିଲାପାଳ ଅକ୍ଷୟ କୁମାର ମଲ୍ଲିକ ଯୋଗ ଦେଇ ସହରକୁ କିପରି ସ୍ୱଚ୍ଛ ରଖାଯିବ ସେ ନେଇ ପରାମର୍ଶ ଦେଇଥିଲେ । ଧିରେ ଧିରେ ସହରରେ ପରିମଳ ବ୍ୟବସ୍ଥା ସୁଧୁରୁଥିବା ବେଳେ ଆଗକୁ ଏହା ରାଜ୍ୟର ୧ନଂ ସ୍ୱଚ୍ଛ ପୌରପାଳିକା କରିବାକୁ ସମସ୍ତେ ଉଦ୍ୟମ କରିବା ଆବଶ୍ୟକ ବୋଲି କାର୍ଯ୍ୟନିର୍ବାହୀ ଅଧିକାରୀ କହିଥିଲେ । ଆଗାମୀ ଦିନରେ ଏହିପରି ପ୍ରଶିକ୍ଷଣ ଶିବିର କରାଯିବ ବୋଲି ଅତିରିକ୍ତ ଜିଲାପାଳ ସୂଚନା ଦେଇଥିଲେ ।
